Zhrnutie projektu
Individualizácia softvéru podľa potrieb zákazníka je nevyhnutnou súčasťou moderných IT nástrojov. Platí to aj pre prípady značkových systémov, dôkazom čoho je riešenie "Forward" vyvinuté na báze SOFTIP PROFIT PLUS. Vzniklo na základe požiadaviek spoločnosti SLOVWOOD Ružomberok, ktorá potrebovala automatizovať všetky dodávateľské a predajné procesy týkajúce sa obchodovania s biomasou.
Najväčšia obchodná spoločnosť na slovenskom trhu v oblasti dreva a biomasy sa v minulosti potýkala s problémom vysokej časovej náročnosti pri manuálnom a poloautomatickom spracovávaní dát o dodávkach, zákazníckych bonusoch či pri komplikovanom reportingu. SOFTIP navrhol a implementoval špeciálne riešenie, ktoré uvedené nedostatky odstránilo prostredníctvom plnej integrácie s primárnym systémom SAP využívaným na finančné spracovanie nákupu a predaja drevnej hmoty. Nové riešenie spĺňa všetky požiadavky end to end procesov tak z pohľadu obchodného, ako aj legislatívneho, účtovného a funkčného.
Základom celého systému je modul odberateľských zmlúv a odberateľských objednávok. Okrem evidencie odberateľských požiadaviek umožňuje aj efektívny a jednoduchý dvojúrovňový, limitný spôsob schvaľovania uvedených dokladov.
Jeho protipólom je modul dodávateľských zmlúv a objednávok, ktorého hlavným prínosom je možnosť veľmi efektívnej tvorby dodávateľských objednávok na jednotlivé služby podľa typu dodacích podmienok. Dôležitou časťou riešenia "Forward" je modul plánovania dodávok, ktorý umožňuje pružne a rýchlo vykonávať plánovanie dodávok na jednotlivé schválené obchodné prípady.
"Medzi hlavné prínosy dodaného riešenia patrí predovšetkým integrácia všetkých dodávateľských a predajných procesov do jedného informačného systému, čo umožňuje jednotlivým používateľom pracovať online nad konzistentnou údajovou základňou," povedal Ing. Dušan Homola, produktový manažér SOFTIP PROFIT PLUS a projektový manažér zodpovedný za implementáciu projektu zo strany spoločnosti SOFTIP.